khistorydata/jeongjo-sjw-relations huggingface dataset:
정조 17년
刑曹判書李敬懋疏曰伏以祗謁仙寢聖慕克伸鑾輿穩旋玉體冞康臣民慶幸小大惟均況臣適廁守土之例獲覩羽毛之美其所欣忭當復如何仍伏念臣姿旣極陋病實難醫伊來六七年所屢犯逋慢之罪而厚蒙不世之殊眷濫叨近畿之外補與村父野老歌詠聖澤於湖山桑麻之間仰感隆渥之淪肌俯幸私分之愜願而若夫水原移授之命亦非臣始望之攸及矣受寄殆十餘朔瘝職非一二計而偏被洪私曲費造化得至有今日一則天恩二則天恩及當駕臨之日幸遂瞻天之誠恭陪行殿之駐蹕粗效華封之祝聖且榮且耀不知攸措獨奈乎材綿而識短任大而責重凡百擧行無一井當自顧惶駴惟譴何是竢千萬不自意特旨中批以臣爲資憲大夫刑曹判書者臣手擎華誥以首頓地五內失守歷日靡定剩使臣幹得事務有一分可紀之勞從靺鞈之後置卿月之班鵜梁鶴軒尙難解嘲顧臣衰朽初無銖絲之效益而特以經宿地方之官乃有此夢寐所不到意想所不及之誤恩異數及於臣身臣雖欲貪榮冒進厭然爲僥濫之計其於累聖簡而玷名器何哉罔功之賞明主之所惜也不衷之災古人之攸戒也瞎馬臨池多躓少全商蚷馳河有往無返臣雖早事弓馬無所省識念之及此不覺惶汗之沾背也且臣狗馬之齒已迫七旬從以癃殘成病不堪供職非但通朝之所共知抑亦聖鑑所俯燭以若已痼之症以若非分之秩不思所以自引之道揚揚據司冠之長席則臣固不足言有辱聖眷玆不得不疾聲仰籲冒瀆崇嚴唐突之罪臣實難贖伏乞聖慈天地父母俯垂鑑諒特賜收還之命以重官方以安私分千萬幸甚臣無任云云答曰省疏具悉卿其勿辭行公
정조 17년
癸丑正月二十日午時上御重熙堂右承旨入侍時右承旨金孝建記事官李海淸記注官金良倜記事官洪樂游以次進伏訖上命讀公事仍書判付訖命退承史以次退出
정조 17년
行都承旨沈煥之坐左承旨申耆坐右承旨金孝建坐直左副承旨李書九坐直右副承旨李益運坐同副承旨林道浩坐注書李海淸仕一員未差假注書李垿仕直事變假注書鄭馦仕
정조 17년
李益運以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
申耆啓曰禁衛營將官來言今日本營軍兵日次私習云矣敢啓傳曰知道
정조 17년
申耆啓曰御營廳將官來言今日本廳軍兵日次私習云矣敢啓傳曰知道
정조 17년
傳于李益運曰承旨前望單子入之待下批牌招察任
정조 17년
承旨前望單子入之林道浩落點
정조 17년
李書九啓曰卽者中樞府錄事來言判府事蔡濟恭自水原府任所當日入城云係是大臣去就敢啓傳曰知道
정조 17년
申耆啓曰明日東南廟纛所節祭傳香時禮房承旨當爲齋宿右承旨金孝建卽爲牌招何如傳曰允
정조 17년
都承旨未差左承旨申耆坐直右承旨金孝建坐左副承旨李書九坐右副承旨李益運坐同副承旨林道浩坐直注書李海淸仕一員未差假注書李垿仕直事變假注書鄭馦仕
정조 17년
金孝建啓曰來二十五日朝參日次矣敢稟傳曰停
정조 17년
金孝建啓曰來二十一日朝參日次矣敢稟傳曰停
정조 17년
金孝建啓曰專經文武臣殿講園幸後更稟事命下矣以何日爲之乎敢稟傳曰當於春到記日同爲以此知悉
정조 17년
申耆啓曰御營大將趙心泰禁衛大將李漢豐以東南廟獻官今方受香出去矣所授命召及趙心泰兼帶右邊捕盜大將命召大將牌傳令牌來請還納將兵之任不可無一刻摠察之人何以爲之而捕將則在前有他邊大將兼察之例今番則何以爲之乎敢稟傳曰皆令仍珮往來御將及右捕將訓將兼察禁將則都提調摠察牌招聽傳敎禁衛從事官發牌分付
정조 17년
傳于金孝建曰禮房承旨馳詣受香所奉審摘奸以來
정조 17년
備忘記尙州營將金載仁忠州營將白泳鎭下直各長弓一張長箭一部片箭一部筒兒一箇賜給
정조 17년
傳于申耆曰都承旨左承旨左副承旨入侍
정조 17년
傳于李書九曰右副承旨入侍
정조 17년
傳于李益運曰壯勇營餉色提調前望單子入之
정조 17년
壯勇營提調前望單子入之鄭民始落點
정조 17년
金孝建啓曰吏曹省記宜限還宮日預爲修納而十五日省記不爲來呈省記使之追後修呈而該曹擧行極爲疎忽當該入直郞廳所當重勘而本院請推之外無他可施之罰何以爲之乎敢稟傳曰從重推考
정조 17년
以禁府都囚徒傳于申耆曰宋載瑞保放
정조 17년
吏曹參議前望單子入之尹行任落點
정조 17년
金孝建啓曰吏曹判書鄭昌順再牌不進參議尹行任牌不進推考傳旨及罷職傳旨今方捧入而開政命下之後如是違牌不卽擧行事甚未安判書所當更請牌招而係是一日三牌何以爲之敢稟傳曰允參議只推更爲牌招
정조 17년
金孝建以吏曹言啓曰本曹佐郞洪秀晩呈狀內矣身身病猝重委頓床席時日之內萬無起動供職之望云身病旣如是則不可强令察任今姑改差何如傳曰允
정조 17년
有政吏批判書鄭昌順進參判未差參議尹行任進同副承旨林道浩進以丁範祖爲吏曹參判林蓍喆爲大司憲任希曾爲工曹判書姜游爲右尹沈煥之爲大司成洪良浩爲藝文提學李重蓮爲吏曹佐郞徐洛修爲監察洪百淳爲掌樂主簿鰲恩君單李敬一故副提學金時燦贈吏參例兼黃海監司金方行考學生金大演贈吏參例兼故進士金繼曾贈吏議故進士金文道贈僕正以上兵曹參判金翊休三代退贈
정조 17년
兵批判書李文源差祭參判金翊休病參議李濟萬病參知成鼎鎭入直進以黃泰彦爲管城將廣州中軍單趙𡹘同知單金慶赫僉知單李弘遠副司直趙宗鉉趙尙鎭徐邁修林濟遠李邦榮尹理相金翰東李身晦柳匡天副司果洪秀晩閔百彬以上竝單付
정조 17년
傳于林道浩曰都承旨許遞前望單子入之
정조 17년
以忠淸監司李亨元狀啓可興倉捧稅差使員以淸安縣監李鼎烈差定事傳于李益運曰方欲釐正差員何當進去捧稅乎使之狀聞事令廟堂下諭
정조 17년
以慶尙監司鄭大容全羅監司權忠淸監司李亨元狀啓道內癘疫方痛向差數爻開坐事傳于李益運曰賙飢方張癘氣如許言念民情寢食何安監賑勤慢從當考察而救療一款尤宜盡心一依昨年飭諭勿委守宰各別察飭如是而一有不勤卿當先被不職之責以此知悉事回諭
정조 17년
以統制使李潤慶狀啓晴川別將洪允祐身死事傳于申耆曰雖曰一鎭將鎭下土民賙飢之政不可一刻曠官令該曹口傳擇差待下批給馬嚴飭下送
정조 17년
兵曹口傳政事以朴賢源爲晴川別將
정조 17년
申耆以兵曹言啓曰景福宮衛將文聖基慶熙宮衛將申尙默俱以身病猝重時月之內無望供職呈狀乞遞輪番之任不可久曠竝改差何如傳曰允
정조 17년
申耆以兵曹言啓曰依下敎隨駕禁軍及駕後禁軍武藝別監內吹近仗軍士標下軍兵燈籠差備等處設粥以饋之意敢啓傳曰知道
정조 17년
金孝建以禮曹言啓曰大報壇祭享每年三月上旬內擇日擧行事定式矣吉日令日官李持喆推擇則來三月初八日爲吉云以此日定行而初雖以親祭磨鍊亦多有攝行之例今番則何以爲之乎敢稟傳曰攝儀
정조 17년
金孝建以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南壇先農壇先蠶壇雩祀壇祈雨壇司寒壇漢江壇厲壇次第摘奸則各壇壇上及紅箭門墻垣階砌俱爲無頉而此後看護等節着實擧行事申飭之意敢啓傳曰知道
정조 17년
金孝建以奉常寺都提調提調意啓曰東籍親耕田所種九穀先農祭後卽爲起墾付種之意敢啓傳曰知道
정조 17년
林道浩以漢城府言啓曰因本府判尹金文淳陳疏批旨內阻搪官差之人査治事命下矣依下敎阻搪諸人捉來査治而其中繕工監假監役李仁行係是朝官移義禁府處之何如傳曰允
정조 17년
申耆以司僕寺一二提調意啓曰園幸時隨駕假內乘李堯憲減下之意敢啓傳曰知道
정조 17년
修撰宋民載疏曰伏以園寢祗謁聖慕克伸鑾蹕穩旋玉體冞康臣民慶忭曷有其極仍伏念臣之春秋兼銜與副校理臣李相璜有舅甥應避之嫌法典昭載在下當遞亟令有司照例遞改以存公格千萬幸甚臣無任云云省疏具悉疏辭下該曹稟處
정조 17년
癸丑正月二十二日辰時上御誠正閣都承旨左承旨左副承旨入侍時行都承旨沈煥之左承旨申耆左副承旨李書九記事官李海淸記注官承膺祚記事官洪樂游以次進伏訖上命書傳敎曰判尹前望單子入之又命書傳敎曰春到記不遠泮長不可不備員大司成之代今日政差出又命書傳敎曰政官牌招開政又命書傳敎曰吏曹判書更爲牌招參議未差之代前望單子入之待下批一體牌招開政命退承史以次退出
정조 17년
癸丑正月二十二日午時上御重熙堂右副承旨入侍時右副承旨李益運假注書李垿記注官金良倜承膺祚以次進伏訖上曰禮房承旨入侍出榻敎賤臣承命出與右承旨金孝建偕入進伏上曰摘奸以來乎孝建曰無頉矣命退承史以次退出
정조 17년
都承旨未差左承旨申耆坐右承旨金孝建坐左副承旨李書九坐右副承旨李益運坐直同副承旨林道浩坐直注書李海淸仕一員未差假注書李垿仕直事變假注書鄭馦仕
정조 17년
李益運啓曰大司憲林蓍喆未肅拜執義未差掌令李日運姜文會持平金復仁呂駿永呈辭監察茶時之意敢啓傳曰知道
정조 17년
金孝建啓曰禁衛營將官來言今日本營軍兵日次私習云矣敢啓傳曰知道
정조 17년
以忠淸監司李亨元狀啓麰還各衙門留庫中從略加分秋還各穀無論還上軍餉參互移轉令廟堂稟處事傳于李書九曰依狀請施行事回諭
정조 17년
吏曹啓目粘連啓下是白有亦觀此弘文館修撰宋民載上疏則以爲臣之春秋兼銜與副校理李相璜有舅甥應避之嫌亟令攸司照例遞改亦爲白有臥乎所相避之法在下當遞修撰宋民載所兼春秋記事官之任今姑減下何如判付啓依允
정조 17년
申耆以兵曹言啓曰本曹佐郞宋俊載身病猝重屢度呈狀乞遞宿衛重地不可久曠今姑改差何如傳曰允
정조 17년
李益運以義禁府言啓曰因漢城府草記繕工監假監役李仁行移本府處之事允下矣李仁行今方待命卽爲拿囚之意敢啓傳曰知道
정조 17년
癸丑正月二十三日午時上御重熙堂右承旨入侍時右承旨金孝建記事官李海淸記注官金良倜記事官洪樂游以次進伏訖上命讀公事仍書判付訖命退承史以次退出
정조 17년
都承旨未差左承旨未差右承旨金孝建坐直左副承旨李書九坐直右副承旨未差同副承旨未差注書李海淸仕直一員未差假注書鄭文始仕事變假注書鄭馦仕
정조 17년
金孝建以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
李書九啓曰大司憲林蓍喆未肅拜執義未差掌令李日運姜文會持平金復仁呂駿永呈辭監察茶時之意敢啓傳曰知道
정조 17년
金孝建啓曰行大司成沈煥之除拜後過三日不爲出肅依定式推考警責仍卽牌招察任何如傳曰允
정조 17년
金孝建啓曰御營廳將官來言今日本廳軍兵日次私習云矣敢啓傳曰知道
정조 17년
傳于李書九曰左承旨左副承旨入侍
정조 17년
傳于李書九曰水原留守入侍
정조 17년
金孝建啓曰假注書李垿身病猝重勢難察任今姑改差何如傳曰允
정조 17년
李垿改差代以鄭文始爲假注書
정조 17년
金孝建啓曰假注書鄭文始時無職名令該曹依例付軍職冠帶常仕何如傳曰允
정조 17년
李書九啓曰明日次對兩司當爲進參未肅拜呈告人員竝待開門牌招何如傳曰允
정조 17년
傳于李書九曰春享差祭當前排擬乏人云曾經吏議禮議時帶承旨臺諫人許遞奪告身人敍用
정조 17년
傳于李書九曰禮曹參議前望單子入之
정조 17년
禮曹參議前望單子入之李冕膺落點
정조 17년
金孝建啓曰臣與右副承旨李益運伴直矣纔已許遞出去伴直無人左副承旨李書九卽爲牌招何如傳曰允
정조 17년
傳于金孝建曰坐直承旨入侍
정조 17년
有政吏批判書鄭昌順病不進參判丁範祖在外參議尹行任進右承旨金孝建進啓曰判書鄭昌順病不進參判丁範祖在外小臣獨政未安何以爲之敢稟傳曰只出緊任以成德雨爲執義洪檍爲知經筵兪漢㝢爲兵曹佐郞朴師默爲興海郡守鄭文在爲新昌縣監
정조 17년
兵批判書李文源進參判金翊休病參議李濟萬入直參知成鼎鎭病左副承旨李書九進啓曰知訓鍊今當差出而當品中擬望之人乏少從二品竝擬何如傳曰允以李敬懋爲知訓鍊姜游爲副摠管朴泂爲羽林將趙命鎭爲五衛將李彦炤爲武兼池景漢爲景福將朱道煥爲慶熙將同知趙重鉉單付
정조 17년
金孝建以禮曹言啓曰今正月二十七日唐城府夫人大祥日中宮殿當有望哭變服之節儀註磨鍊以入中宮殿之意敢啓傳曰知道
정조 17년
金孝建以備邊司言啓曰水原貳衙新建物力不可不趁今區劃關西別需庫錢中限五千兩劃送本府事分付何如傳曰允
정조 17년
金孝建以御營廳言啓曰本廳千摠申遇文身病甚重勢難察任改差何如傳曰允
정조 17년
行大司成沈煥之疏曰伏以泮宮長席職是師儒選法亦峻昔之在擬議者皆資其地望叶于物情輓近以來人不似古銓法乃降遂以如臣庸陋者流倖叨此席坐竊榮名若夫語其學識則空如也何足以牖誘多士也觀於文鑑則昧如也何足以振作後生也是以年前稍改銓格盡刪舊望俾議新通所以愼其選而任其人也居無何還擬臣於已試蔑效之地者誠莫知其何說也伏蒙聖恩特推薰沐之義許尋舊趼爲圖新功臣又感激洪私酬報無地矣雖然今之習俗士氣卑微而趨於浮竸也文體澆薄而誇於奇詭也以臣之駑鈍衰朽何能奉是職而幸不辱於聖簡也哉玆納天牌不敢爲冒膺之計伏乞聖慈俯諒微悃特垂恩私亟命選部刋臣國子職名仍治臣瀆擾之罪使朝綱肅而賤分安焉臣無任云云答曰省疏具悉卿其勿辭行公
정조 17년
開城留守李家煥疏曰伏以園寢祗謁聖孝克伸鑾蹕穩旋王度彌康臣民慶忭曷有其極仍伏念臣情地本自危臲而恩造轉益曠絶每奉除旨有隕自天則輒被醜辱無復餘地臣欲拚棄廉隅奔走爲恭則衆咻群猜凌藉備至欲避遠機檴屛伏自靖則含恩畏義睠係未忍進退惟谷此何人斯以是薇垣除命乍出旋入國子召牌一日三違不敢爲轉動之計而至於管理之命徒以事係外補無路控籲蒼黃辭陛淟涊縻職月已累而歲已經矣中間遭罹層出不已而臺章院疏褎若不聞顯秩重任視同固有忘廉冒恥撫躬自悼而已不意聖眷愈往愈摯堂疏之後恩諭誕宣歲首之筵飭敎繼降丁寧開示施及子孫懇惻敦勉感浹骨髓事曠千古報難萬殞臣方惶隕震懍莫省攸措而玆者入侍有命促敎又荐下矣事係所重情急覲光固當他不腰顧竭蹶趨承而難冒之義鐵限在前悲苦之私血沈弸中不避猥越仰首鳴號惟聖明少垂察焉臣本樗櫟冗散鳧雁去來其於當世初無怨惡而前後論臣者斷斷不置豈有他哉其爲言也或隱暎說去或直拈顯斥而要其歸則蓋以臣從祖事齮齕臣家也嗚呼臣從祖臣潛當時保護之疏灑血剖心爲國願忠以身殉志尙忍言哉傷痛如結而歲月已邈臣雖不忍泚筆追提而惟是列朝辨晰之敎昭載國乘照暎人目且臣曾伏覩御定皇極編歷敍事實剖析無餘一篇文字皎如日星臣莊誦千百涕血交逬將盥手凈寫抱之入地歸見從祖字字誦傳相對感泣於泉臺之下而抑將永有辭於天下後世何暇與彼輩呶呶較挈也哉今臣則以平生所結轖者一暴之矣拳踢鋒鏑視以分內死生禍福付之膜外惟有奉身一退歌詠聖澤子子孫孫殞首結草而已尙復何恨而所可悲者恩重丘山報蔑絲毫竟孤庇覆之私徒貽酬應之勞生爲不忠之臣死爲不瞑之鬼撫心泣血不知所云玆敢冒昧義分荐犯違傲伏乞聖明遄降威罰亟加譴何以靖私分以肅朝綱不勝幸甚臣無任云云答曰省疏具悉卿其勿辭行公
정조 17년
癸丑正月二十四日辰時上御熙政堂左承旨左副承旨入侍時左承旨申耆左副承旨李書九假注書李垿記注官金良倜記事官洪樂游以次進伏訖上曰右副承旨入侍出榻敎上曰來待諸臣入侍出榻敎賤臣承命出與水原留守蔡濟恭壯勇營提調鄭民始有司堂上沈頤之舟橋堂上金文淳御營大將趙心泰右副承旨李益運偕入進伏濟恭曰屢日動駕廻鑾萬安近日聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰歲籥載新元子宮尺衣漸長八域歡忭之日氣體若何上曰好過矣濟恭曰臣以罪廢之蹤意外伏承恩命雖不得不承膺而私心益切惶愧矣上曰過矣本府自奉園寢事體自別而顧其職秩則乃是三品邑倅今乃任卿以保釐可謂得君爲重予雖在此予心常在於水原而少伸情禮者不過春正一謁而已將何以自慰乎官方雖重猶屬小節故不得不有此變改而又以卿曾經大官者首膺除旨非但此心欣滿卿則長留本府密邇園寢還覺可羡也今番留幾日上來乎濟恭曰留五日矣上曰設施之初當先立規模凡百之可以料理者悉陳意見可也大抵安山合屬事得失何如當初衆論皆以爲安山可屬今則又生異議或云龍仁可合或云振威可合而予意俱未知其穩當卿見果何如濟恭曰龍仁卽嶺南大路大小使星之自京發行者皆以龍仁爲宿站今若以此邑合屬則事勢亦多掣礙振威則前臨素沙此地自古最稱衝要控扼形勢專在於振威一縣此兩邑則恐不可合屬矣上曰安山民情何如云耶濟恭曰邑底居民則不無難便底意而外村則不然云矣上曰安山合屬意謂大有益於本府廟堂草記卽爲允下而追聞則未必然今欲仍存則反有銷刻之嫌事面亦涉如何御將旣經本府使必詳知裏面而猶以安山謂可合者何也心泰曰臣之待罪本府時或與安山倅逢着而亦不知其邑勢之殘薄至於此也故臣亦以爲可合矣上曰南陽之移設防營則可謂恰好否濟恭曰南陽境接本府亦是海防重地設置防營果爲得宜捨此則惟竹山直通忠州亦是南路要害有古山城卽高麗宋文胄大破女眞兵處可見其爲自古防守之地且國家制置南路頗虛疎移防營于此亦未爲不可矣上曰本府規模當依兩都例留守常廩亦當以松留爲準松都則一朔摠數合爲八百兩云本府則何以拮据使準此數乎稅大同則姑勿擧論餉耗條之爲築城留意者亦爲勿論此外有何從便添補之策乎濟恭曰臣於乙酉年待罪松留而其時無排朔其後故相元仁孫爲留守始爲釐正一朔八百兩亦是伊時所定水原則臣於平日但知爲畿甸雄府矣今番始見其事例所謂朔廩極爲些略欲與松都比準則添補之物恐難容易辦出大官居留衙門甚尊當爲八路州郡之上而設施之財力無以相稱此甚可悶臣意則不必煩他只就本府中從長區劃則事甚便宜而無可着手處所謂宮結五百結在於本府雖不知何宮所屬之結而今若以此劃給則似爲優足第臣未及詳究其裏面亦不敢指一仰請矣上曰所謂宮結未知爲何樣名色耶民始曰此乃爲宮無土免稅之流移往來於諸邑者十年一次輪回換定目今畿內州郡幅圓之廣水原爲最其餘諸邑恐無可以移送此結數者且此是民結所出而屬之本府則勢將代給於該宮名色雖異其實則與割出於稅大同無異臣意恐不可輕易擧論矣上曰果如卿言然本府若得五百結則比松都磨鍊能無不足否民始曰民結之以錢代捧者例以七兩爲準五百結所出當爲三千五百兩如此則足可分排而此外亦必有下屬沾丐之利矣上曰此未知何宮所納更爲詳問商議以稟可也上曰水原判官入侍賤臣承命出與水原判官金魯成進伏上曰如使客支供等節上貳衙中當自何擧行乎判官爲地方官而若自貳衙擧行則府使所用使客支供條當爲除給於判官耶濟恭曰本府設施旣倣松都則一應事務留守主之判官則依兩都經歷例只爲承佐而已今若以判官爲地方官則留守便同客官恐爲不便如使客支供等節亦當自上衙擧行矣上曰本府下屬自來强悍今又爲大臣衙門而支供凡節使此輩擔當則使星之徑過府境者能無難便之慮否此雖小事亦不可不念也民始曰留守則事體自別此等擧行付之貮衙俸廩中使客支供條及其他如柴炭等物量宜劃給似爲得當矣文淳曰此則事面決當如此矣濟恭曰臣意則未知其然矣上曰開城留守入侍良倜承命出去還奏開城留守李家煥來到闕外謂有情勢不爲入來矣上命書傳敎曰屢煩飭敎謂有情勢尙不入來寧有如許分義況新設居留之營事目議定欲爲召問者亦爲水原本府所重則身在闕外一味逡巡萬萬未安開城留守李家煥爲先從重推考卽爲牌招申飭行公違牌勿捧傳旨上曰判官則當以安山郡守俸廩移給安山京司所納五百餘兩亦當竝給而此外亦不可不從便加劃俾成貌樣矣濟恭曰然矣上曰本府外具則如何耶上曰近日爲府使者皆是將臣如巡牢旗幟等凡百外具無異京營矣上曰裨將爲幾人乎濟恭曰若依松都例則當爲五員而旣是留守衙門則流以下自斷檢律一員亦不可不置矣上曰此等事皆加爛商出擧條可也濟恭曰本府今當創制之初凡干設施不可不皆經稟裁而至若留營用度之加厚貳衙設置之物力京外文報之式例皆自備局今方講確酌定臣不必更事煩稟而第其邑務之主張裁決上營貳衙之間必有所歸一然後邑事不至泮渙民情亦無眩惑此不可不及時稟旨矣蓋其體貌言之則邑務毋論巨細皆委之判官留守則持大體而已者不害爲尊其體統而但念本府物衆地大爲諸道郡邑之最判官不過郡守履歷之人也才具之或大或小雖難預知以蔭官歷淺者似難容易彈壓毋寧使留守主張庶務判官承佐則自然使小民憚其威重松沁之例亦如此矣至於民訴則小小者皆呈貳衙其中事或有大則依議送例俾呈留府似得宜至若使客支供留府之擔當爲之實損事面而今欲使貳衙擧行則財力必優厚磨鍊然後庶可無後弊臣之所慮者財力卒難辦出則依前屬之於留府恐不至有別弊此在備局消詳之如何臣不欲指一稟定本府以防禦營之故自前有防營廳廳屬與別軍官十二人皆有料米輪回入番矣今則防營罷矣廳名事當從以革去而但念許多人員之食料資生者一朝無故盡汰有非朝家曲護本府校屬之意且判官處在營下吏奴則雖可以輪定使役至於將校則手下無人亦必有窘悶之處臣意則防營廳改稱曰列校廳付之貳衙使之任使而廳式則毋或改前討捕廳亦如防營廳事當革罷而本府戢盜之政不可少忽且松都亦有禁盜廳本府何可以移送討捕使之故竝與討捕廳而撤去乎討捕廳則依前仍置禁盜之節使中軍着實擧行似合事宜臣之所帶偏裨依松都例當以五員爲定定制之初不可不新其耳目雖曾經兵閫者欲爲啓請而旣陞留府之後有流以下自斷之例不可無檢律檢律一員亦宜啓下以此分付該曹何如上曰依爲之出擧條申耆曰開城留守李家煥入侍命下之後謂有情勢來待闕外不卽入來事體所在誠極未安推考何如上曰依爲之出擧條上命書傳敎曰法禁何如則懸牌之說焉敢入稟在院下位承旨遞差開城留守李家煥更爲推考申飭進詣賓廳出擧條上曰卿等出去賓廳諸條爛熳相議卽爲成節目入啓松都凡例留守催促亦爲詳問可也上命書傳敎曰興海郡守拔例擇差待下批當日內除辭朝給馬下送新昌縣監觀於錦伯狀辭亦難等待其下去該縣監姑爲改差今日政亦爲另擇除朝辭給馬下送此乃爲民之意若或在道逗遛難免重罪令該曹嚴飭出擧條上命書傳敎曰政官牌招開政出擧條頤之曰前因全羅監司鄭民始狀啓京江船本自不足兩湖稅穀一齊載運其勢末由湖南下流諸邑稅穀初運上納上流邑及湖西各邑稅穀再運上納事自廟堂覆啓蒙允事目頒降之後判府事朴宗岳以湖西諸邑往往無捧留倉舍稅大同露積地上者多有之若待再運則上雨下濕多致腐傷依流來之規毋論地土船京江船隨所得趁時裝發再運一款不必勒定之意有所陳達而批旨內有便否姑難明知待完伯還朝當詢問今姑置之之命故漕船事目尙未頒下矣湖南前道臣今方入侍及今稟定然後可以擧行故敢此仰達矣上曰湖南前道臣之意何如前全羅監司鄭民始曰湖南下道則初運上道及湖西一道竝屬再運之意臣之狀本中已詳陳大抵湖西雖不願而在經費輸轉之道先遠後近利益不少且捧米等待之弊兩湖同然恐不必以此爲拘矣且船隻無所統領任其行止故每有逗留之患以舟橋監官中擇定領運使之句檢則似有效矣上曰依卿狀請施行而監官領運一款問于舟橋堂上使卽採察物情從便決定可也出擧條上曰朴判府事昨年防塞此事而此大臣新從湖西歸其言不得不如此矣民始曰先輸湖南次運湖西於國家經費利益甚多大臣恐不必如是矣且船隻無所統領任其行止故每有逗留之患以舟橋監官中擇定領運使之句檢似有效矣上曰露梁別將皆是卑微者流威令不行重臣徐有隣則斷以此爲不可監官領運一款問于舟橋堂上使卽採察物情從便決定可也命退諸臣以次退出
정조 17년
癸丑正月二十四日午時上御重熙堂右承旨右副承旨入侍時右承旨金孝建右副承旨李益運記事官李海淸記注官金良倜記事官洪樂游以次進伏訖上曰開城留守承牌入來耶益運曰尙不承牌而方陳疏云矣上曰催促入之賤臣承命出持入上曰今日政差出之守令勿拘常格各別擇差事分付可也賤臣承命出傳上命書開城留守疏批訖命退承史以次退出
정조 17년
藥房提調金文淳右承旨金孝建啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
李書九啓曰大司憲林蓍喆執義成德雨掌令李日運姜文會持平金復仁呂駿永牌不進監察茶時之意敢啓傳曰知道
정조 17년
李書九以吏曹言啓曰今此先農壇祭祭官中時無職名人員令該曹口傳付軍職何如傳曰允
정조 17년
金孝建以禮曹言啓曰臣與戶曹判書臣沈頤之進詣大報壇奉審則奉室北簷夫防草瓦三張風遮草芚二番黃木乼一巨里饌卓床巾一件籩十一箇大樽羃一箇小樽羃二箇鼎羃二箇扃三箇篳四箇沙樽二箇沙碗九箇沙大貼九箇沙貼匙八箇沙分兒三箇典祀廳仰遮油芚一浮抹樓地衣一浮御齋室風遮草芚二浮紅紬衣四件皁紬衣十九件白紬中單十七件白紬裙十九件白紬帶七件幞頭一部价幘冠十部進賢冠十二部皮弁冠六部金銅帶五件白布襪七件烏皮履二十件鍾磬實紅索三巨里磬懸絲七箇角搥四柄干六箇壇上方甎五箇黃幕一浮三十一幅內七幅黃帳一浮三十四幅內一幅簷黃帳二浮二十六幅內甲各四幅黃帳一浮二十六幅內四幅白布遮日一浮五十幅內九幅白木內揮帳二浮各十四幅內四幅白木外揮帳二浮各十四幅內四幅黃綿絲大束乼一巨里中束乼二巨里小束乼四巨里三甲所二艮衣廣別大束乼一巨里大束乼一巨里中束乼三巨里小束乼三巨里從享位白布遮日一浮二十幅內一幅中束乼二巨里登軒架白布遮日二浮各二十五幅內八幅中束乼二巨里竝破饌卓床巾一件從享位紫的紬褥內外拱紅紬衣一件紅紬中單二件价幘冠四件鍾一箇鍾流蘇一巨里磬雉尾羽二巨里內四層舞翟二箇竝渝傷趁卽改備修補之意分付各該司何如傳曰允
정조 17년
金孝建以賑恤廳言啓曰東部景慕宮一契任掌朴枝成今月二十四日本洞路傍得一歲遺棄女兒同里居良女田召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
李書九以壯勇營言啓曰水原府留守判官分供應行事件磨鍊節目以入之意敢啓傳曰知道
정조 17년
李書九以壯勇營言啓曰內外營今旣竝設內營之釐正變通外營之設置規模合行事件宜有定制扈衛廳合屬事外亦有增損者竝爲修成節目以入之意敢啓傳曰知道
정조 17년
右議政金履素箚曰伏以日吉辰良園幸穩旋聖慕克伸群情胥忭念臣狗馬之疾近又添苦而不敢言私方欲自力趨造於賓對矣夜間諸症越添頭痛神眩欲起還仆末由轉動廟務之滯將至多日病裏惶隕益無所容伏乞亟勘臣瘝曠瀆擾之罪以幸公私焉抑臣有區區憂惋之忱敢此附陳蓋臣於昨日伏聞李家煥投呈一疏稱以情勢敢以凶潛事張皇爲言其絶悖無嚴罔有紀極誠不料世變之無窮人心之叵測一至於此也夫漙潛之疏窮凶極惡至妖至憯讎視義理角勝國是究其情節不但爲網打忠賢之計而已此實爲己巳諸賊之後殿辛壬群凶之前茅故惟我肅祖憂倫常之將晦痛凶圖之滋蔓赫然震怒亟行天討以明大義以折亂萌宏謨遠慮卓越前古眞所謂建天地而不悖俟百歲而不惑者也蓋潛之凶疏始於黯希載凶肚逆腸一串貫來而終又爲鏡夢諸賊謀危宗社戕害善類之張本向於辛壬年間醜類凶徒動輒以先見之明死國之忠推許凶潛請以奬褒者已可見脈絡之潛通氣機之相襲而末乃於鏡賊敎文中直擧潛之姓名以爲徙薪之茂陵則驚心痛骨尤何忍言之哉於是乎肅廟處分之嚴正益如禹鼎之懸而魑魅莫逃矣謹按其時聖敎有曰潛則百倍於漙此若尋常治之則必爲日後無窮之慮所以親鞫而終不承款而斃世道至此實國家之深憂也又以漙罪當死而不正法潛疏又出潛之陰凶叵測決非一人所爲仍命更究漙賊夬施典刑旣而以御筆擢拜忠文公李頤命相職而下敎曰凶人驅卿於罔測之地而予察其誣置卿於具瞻之地凡此聖敎炳若日星凜如霜雪實爲今日上下之所遵守無撓者也渠以釁孽之蹤薄有文墨之技過蒙拂拭位至宰列苟有一分人心惟當仰體含垢之聖恩縮伏畏愼一以圖報一以蓋愆而乃反力戰公議肆然顯訟變幻事狀混淆忠邪謂天可欺謂人可誣噫近來隄防雖曰蕩然而豈有若此事之可驚可惡哉此而置之則將使凶醜餘孽一倍增氣使近百年撑拄宇宙之大義理終至於漫漶而後已思之至此益切懍然寒心也惟我聖上之於此事固已洞見灼知則其所以承聖祖之謨訓述聖祖之志事守聖祖之處分者豈待於臣之仰陳而臣自聞此事方寸憂憤繞壁彷徨夜不成寐又況臣之曾祖忠獻公臣昌集以其時大臣首被此輩之凶誣向非肅廟在上幾不免爲虀粉臣每念及此未嘗不痛心於家國之事故今也身叨三事之列目見無前之變而默無一言則是將永負傳家忠孝之訓而無以藉手而事殿下矣玆敢略構文字仰暴微見伏願聖明淵然深思亟降處分明示好惡丕闡義理之重以絶蹢躅之患實國事世道之大幸也取進止答曰省箚具悉卿懇松留李家煥之疏與無端訟冤有異卽因向來中批事不堪拳踢有此久而後對章申暴之擧可謂矜悶豈必曰云云況有先朝壬戌九月下敎及翌年夏下敎詳載於起居注爲其姪子者之李孟休事聖敎猶如是鄭重丁寧若曰予欲蕩滌則可用之昔日聖慮以防漸杜微之意有所處分其後至於陳達而贈職褒之者黨心毁之者黨心若以其姪而不用則國家豈有可用之人乎建極二字雖若陳談此外無他道爲敎予命承宣考出此聖敎然後始用家煥意謂卿旣知之卿須安心勿辭調理俟少間造朝仍傳曰此批答遣史官傳諭
정조 17년
以左副承旨李書九上疏傳于金孝建曰還給卽爲牌招原本未下
정조 17년
癸丑正月二十五日辰時上御重熙堂右承旨入侍時右承旨金孝建假注書鄭文始記注官承膺祚記事官洪樂游以次進伏訖上命孝建讀公事書判付訖命退承史以次退出
정조 17년
都承旨未差左承旨未差右承旨金孝建坐直左副承旨李書九坐直右副承旨未差同副承旨未差注書李海淸奉命在外一員未差假注書金履載仕鄭文始仕直事變假注書鄭馦仕
정조 17년
李書九啓曰大司憲林蓍喆未肅拜執義成德雨掌令李日運姜文會持平金復仁呂駿永傳旨未下監察茶時之意敢啓傳曰知道
정조 17년
傳于金孝建曰右承旨入侍傳于金孝建曰水原留守來待諸臣入侍
정조 17년
李海淸奉命在外代以金履載爲假注書
정조 17년
以水原留守判官分供節目傳于李書九曰本府凡事皆欲公私便好豈可爲一毫苟且之擧哉僉議雖以合屬安山爲當而予則未覺其十分便好兵符之尙不還捧節目之姑靳頒示者此也今此合屬之議卽大益於本府也道里之便近也民情無難便也云而月用卄包歲取百金未必爲大益越他境二十里未必爲便近將彼合此之際邑屬懷土之戀村民就遠之弊其爲難便不問可知矣徒有合屬之名專乏合屬之實後之視今者亦豈不哂之乎備局草記安山合屬事置之此節目中判官官用條從長措劃啓下事知悉
정조 17년
李書九啓曰安山兵符摠戎廳所上左一隻京畿監營所上左一隻成有旨定禁軍齎送何如傳曰允
정조 17년
傳于李書九曰安城郡守之代令該曹口傳差出
정조 17년
吏曹口傳政事以李度文爲安城郡守
정조 17년
兵曹口傳政事副司直李益運
정조 17년
金孝建以吏曹言啓曰恭陵參奉金熙澤呈狀內矣身素患關格近益添劇萬無供仕之路云屢呈辭狀身病旣如是則不可强令察任今姑改差何如傳曰嚴飭催促上來可也
정조 17년
金孝建以承文院都提調意啓曰月食已過回咨依例撰出正書安寶後定禁軍騎撥下送于灣府使之傳給鳳凰城將處以爲轉致北京之地何如傳曰允
정조 17년
李書九以禁衛營言啓曰來二月當八番右部前司屬全羅道五哨軍兵逢點實數六百五十二名已爲點閱整齊來二月初一日與內外各處入直將官軍兵等依例替代後舊軍放送之意敢啓傳曰知道
정조 17년
李書九以禁衛營言啓曰來四月當九番右部左司屬全羅道五哨軍兵來三月二十五日京中逢點依例入番之意當爲發關而以災荒時氣因全羅前監司鄭民始所啓停番事命下矣四月當爲始姑爲停番事本道監兵使處知委之意敢啓傳曰知道
정조 17년
李書九以御營廳言啓曰本廳來二月三月兩朔應立右部右司屬忠淸左道五哨軍兵六百五十二名已爲逢點整齊矣二月初一日與中司軍兵替代立番後舊軍放送之意敢啓傳曰知道
정조 17년
李書九以御營廳言啓曰本廳來四月五月兩朔應立右部後司屬江原道五哨軍兵三月二十五日京中逢點四月初一日與右司軍兵當爲替代立番趁期調送事本道監司處依前知會之意敢啓傳曰知道
정조 17년
安春君疏曰伏以臣猝得身病累日添劇轉側須人食飮頓廢委席涔涔之中見差先農壇春享獻官而目今病勢萬無强力駿奔之望惝怳悚懍不知攸措玆敢冒萬死仰籲於宸嚴之下伏乞聖明特垂照察亟命變通以重祀事以安私分千萬幸甚答曰省疏具悉所請依施
정조 17년
癸丑正月二十六日辰時上御重熙堂右承旨入侍時右承旨金孝建記事官李海淸記注官承膺祚記事官洪樂游以次進伏訖上命讀公事仍書判付訖命退承史以次退出
정조 17년
癸丑正月二十六日午時上御誠正閣右承旨與來待諸臣同爲入侍時右承旨金孝建假注書鄭文始記注官承膺祚記事官洪樂游水原留守蔡濟恭守禦使鄭民始有司堂上沈頤之金文淳御營大將趙心泰以次進伏訖濟恭曰數日間聖體若何上曰一樣矣上曰卿當從近下往而節目之多日遲滯可悶更思之安山之屬於水原初爲本府所重而然矣其爲利益於本府者少不便於該郡之吏民者多以此方咨且卿慮何如濟恭曰聖敎誠至當矣道里雖似便近地界旣越他境且判官亦在可否之間則亦無銷刻之嫌矣上曰民情旣不願銷刻之嫌小吏民之弊大且無利益於本府若知境界之旣如此利害之亦如彼豈令合屬乎當初有司之臣不能詳度而然今豈可咎人乎予甚瞿然矣濟恭曰臣於再昨承命入侍侵暮還家始聞倉官以頒祿在卽來請祿牌而婦女輩不待臣歸已爲出給矣臣見方待罪留府坐享厚廩而又以見帶樞府之故疊受京倉之米實有壠斷丈夫之嫌倉廩則於義不敢受矣今日欲以此陳箚而適有入侍之命故敢此仰達矣上曰正卿之畿伯例付樞銜受月俸況大官乎卿其安心領受可也出擧條濟恭曰臣有區區私情敢此仰達矣臣之父母墳山在於竹山地距留營不過爲百里程矣稍待前頭日暖欲爲一番省掃而直以離營日馳啓上聞有所惶恐不安于中者敢請數三由暇矣上曰依請往還澆奠床依例備送事分付道伯可也出擧條命書榻敎曰中宮殿進御一錢重人蔘粟米飮自今日限二貼煎入上曰築城將何以爲之耶御將在任時基址以何處爲之乎心泰曰前面朝帶竝入城內則周爲七八里矣上曰比諸南北漢何如心泰曰殆不及矣上曰植木等事依前府使時例卿其董飭也貳衙所建處切勿毁民家必於空閑之地營建似好矣濟恭曰抄飢分俵之穀當以何樣穀名會減乎上曰此則與畿伯相議先區劃後狀聞會減宜矣濟恭曰壯勇以二斗爲定老弱次次分等爲計矣濟恭曰臣俄始聞之揀擇坐起尙不爲之云此雖非大段之事亦不可不念處也上敎文淳等曰往復於大臣數日內爲之可也頤之曰頒祿殆不足勢當推移於惠廳而米爲九千石太爲三千餘石矣上曰判府之意何如濟恭曰庚辰作米後惠廳米似不可如是多許然戶曹亦旣不足則此甚難處矣上曰與惠堂相議日後更爲稟處好矣仍命退諸臣以次退出
정조 17년
大殿王大妃殿惠慶宮內閣政院玉堂口傳問安答曰知道
정조 17년
唐城府夫人大祥日中宮殿內閣政院玉堂朝廷二品以上六曹堂上大司憲單子問安答曰罔極
정조 17년
李書九啓曰御營廳將官來言今日本廳軍兵日次私習云矣敢啓傳曰知道
정조 17년
李書九啓曰御營大將趙心泰明日本廳習陣出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 17년
李書九啓曰卽者大司成沈煥之陳疏到院論李家煥事末端勘律請施屛裔之典其所論列實出於明義理靖世道之意而第職非言事直擬律名有違格例原疏不得已退却而違例之失不可無警推考何如傳曰允
정조 17년
傳于金孝建曰發遣吏郞諸執事淸齋與否摘奸以來
정조 17년
兵曹口傳政事副司果洪善養
정조 17년
傳于李書九曰沔川郡守之代令該曹口傳拔例擇差待下批除朝辭當日給馬下送
정조 17년
吏曹口傳政事以朴始榮爲沔川郡守
정조 17년
李書九以賑恤廳言啓曰西部池下契任掌宋天柱今月二十六日本洞路傍得十餘朔遺棄女兒同里居良女睦召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
禁府啓目繕工監假監役李仁行原情云云問目內辭緣泛稱遲晩刑推得情何如判付啓除刑推議處爲良如敎
정조 17년
癸丑正月二十七日午時上御重熙堂右承旨入侍時右承旨金孝建假注書鄭文始記注官承膺祚記事官洪樂游以次進伏訖上命書公事判付訖仍命退承史以次退出
정조 17년
行都承旨趙尙鎭牌招不進行左承旨林濟遠坐右承旨徐榮輔坐左副承旨金孝建坐直右副承旨李書九坐同副承旨徐有秉坐直注書李海淸奉命在外一員未差假注書金履載仕鄭文始仕直事變假注書鄭馦仕
정조 17년
徐榮輔啓曰大司憲林蓍喆呈辭執義掌令二員持平二員未差監察茶時之意敢啓傳曰知道
정조 17년
金孝建啓曰來初一日輪對日次而景慕宮春享大祭齋戒相値頉稟之意敢啓傳曰知道
정조 17년
傳于李書九曰傳香承旨馳詣受香所奉審摘奸以來
정조 17년
傳于金孝建曰左副承旨入侍
정조 17년
傳于李書九曰今癸丑春等宣薦內禁衛試射時出身權瑍依例加資
정조 17년
承旨前望單子入之趙尙鎭林濟遠徐榮輔徐有秉落點
정조 17년
李書九啓曰卽者中樞府錄事來言判付事蔡濟恭今方出去水原府任所云係是大臣去就敢啓傳曰知道
정조 17년
李書九啓曰校理徐有鍊修撰宋民載差祭出去玉堂上下番俱空事甚未安校理韓光植副校理李東稷李相璜副修撰宋翼孝鄭尙愚竝卽牌招以爲推移入直之地何如傳曰允
정조 17년
李書九啓曰以校理韓光植副校理李東稷李相璜副修撰宋翼孝鄭尙愚牌不進罷職傳旨傳于李書九曰只推
정조 17년
李書九啓曰玉堂上下番俱空事甚未安校理韓光植副校理李東稷李相璜副修撰宋翼孝鄭尙愚旣有只推之命更卽牌招入直何如傳曰允
정조 17년
金孝建啓曰卽者奉敎洪樂游謂有情勢陳疏徑出原疏纔已退却矣所當直捧禁推傳旨而此與無端徑出有異推考警責左右史不備與待敎徐有聞竝卽牌招入直何如傳曰允
정조 17년
金孝建以吏曹言啓曰今此南壇祭祭官中時無職名人令該曹口傳付軍職何如傳曰允
정조 17년
兵曹口傳政事副司直申耆尹行元竝單付
정조 17년
金孝建以議政府右議政意啓曰議政府每於歲首議薦觀察使節度使而領議政左議政時未備員限內不得爲之之意敢啓傳曰知道
정조 17년
昌城尉黃仁點疏曰伏以臣之風頭貞疾近因毒感而闖發上自腦海旁及顴頰一色浮高勢若風丹晝宵按扶雜試鍼藥南壇享官之帖勿下於此際臣驚惶悶阨罔知攸措噫臣受國隆恩坐享厚廩其所報效不過筋力奔走一事且況我殿下重祀典之念無處不篤靡神不然在臣對揚之道尤豈敢有一分冀免之心而顧今享期迫頭病勢纏身盥巾自力實無其望玆將疾痛之呼仰煩仁覆之天伏乞聖慈俯賜鑑諒亟命攸司趁卽移差以重享事仍治臣瀆擾之罪以安私分不勝幸甚答曰省疏具悉卿懇許令付標卿其安心調理仍傳曰此批答遣史官傳諭
정조 17년
癸丑正月二十八日辰時上御春塘臺額外禁軍試射入侍時左副承旨李書九假注書鄭文始記注官金良倜記事官洪樂游試官行兵曹判書李文源禁軍別將李得濟一內將尹範行兵曹正郞尹魯東以次進伏訖書九跪啓稟擧旗執鼓試射訖諸臣以次退出
정조 17년
都承旨未差行左承旨林濟遠坐右承旨徐榮輔坐左副承旨金孝建坐直右副承旨李書九坐同副承旨徐有秉坐直注書李海淸奉命在外一員未差假注書宋知濂仕鄭文始仕直事變假注書鄭馦仕
정조 17년
徐榮輔啓曰大司憲林蓍喆呈辭執義掌令二員未差持平二員未差監察茶時之意敢啓傳曰知道
정조 17년
林濟遠啓曰備邊司郞廳來言今日賓廳日次而以國忌齋戒相値不得來會云矣敢啓傳曰知道
정조 17년
傳于金孝建曰禮房承旨馳詣宗廟景慕宮奉審摘奸以來
정조 17년
徐榮輔啓曰藥房都提調洪樂性提調金文淳有稟定事來詣請對矣傳曰入侍
정조 17년
傳于徐榮輔曰右承旨入侍
정조 17년
傳于金孝建曰明日當由逌瞻門展拜仍行春享大祭省牲省器該房知悉
정조 17년
傳于金孝建曰明日出宮門路以萬安門爲之
정조 17년
傳于徐有秉曰都承旨許遞前望單子入之待下批牌招察任
정조 17년
傳于徐有秉曰發遣吏郞諸執事淸齋與否摘奸以來
정조 17년
注書李海淸奉命出去代以宋知濂爲假注書
정조 17년
徐有秉以漢城府言啓曰過期未婚之類分付各部搜訪報來故別單書入之意敢啓傳曰知道
정조 17년
徐有秉以賑恤廳言啓曰南部蓮城尉契任掌白有光今月二十八日本洞路傍得一歲遺棄男兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
癸丑正月二十九日辰時上御誠正閣藥房都提調提調請對入侍時左副承旨金孝建記事官李海淸洪樂游徐有聞以次進伏訖樂性等曰節屆仲春日氣向和聖體若何上曰一樣矣樂性等曰王大妃殿氣候若何上曰一樣矣樂性等曰惠慶宮氣候若何上曰一樣矣樂性曰近日元子宮氣候亦一樣萬安乎上曰連爲好過矣樂性曰元子宮尺衣漸長睿質益復岐嶷臣民慶幸不勝萬萬今年封冊不容遲延伏願聖明亟命今年內冊封是八域臣民顒望之情也上曰肅廟朝故事實爲今日紹述之端且已奏請於皇帝予意則欲待稍長後爲之矣樂性曰聖敎非不欽仰而臣民顒望之情難以遲延矣上曰今日卿等之請對固已知之矣國體事面所重有在設廳之擧豈待卿等之言而予意則終不欲張大故至今不許卿等之請此也樂性曰聖敎誠至當聖意所在臣等豈不仰揣而向來旣承更待下敎之敎故其間更不仰請而今則當朔載屆設廳之擧豈可少遲乎上曰揆以體貌豈不依例爲之而大抵設廳不過爲體面而已徒爲張大卿等所請其在國體與事面是豈可已而予意則以張大爲持難之端矣文淳曰外間之人以設廳之尙不擧行莫不爲躁鬱皆以爲其在國體固不可如是遲延云矣樂性曰設廳例於前期爲之而至今不爲擧行亦云晩矣況當朔在明豈可遲延伏願特降下敎焉上曰設廳固張大而國體所重不可不顧卿等之請有不可一味置之矣樂性曰來朔卽嘉順宮彌月之期設廳之尙未擧行有非重事體之道卽令日官推擇吉日依例設産室廳何如上曰依爲之以旬後各日擇入可也出擧條命退諸臣以次退出
정조 17년
都承旨未差行左承旨林濟遠坐直右承旨徐榮輔坐左副承旨金孝建坐右副承旨李書九坐同副承旨徐有秉坐直注書李海淸奉命在外一員未差假注書宋知濂仕鄭文始仕直事變假注書鄭馦仕
정조 17년
藥房提調金文淳行左承旨林濟遠啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
上詣景慕宮入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道省牲省器罷後內閣政院玉堂藥房口傳問安答曰知道
정조 17년
金孝建啓曰大司憲林蓍喆呈辭執義掌令二員持平二員未差監察茶時之意敢啓傳曰知道
정조 17년
林濟遠啓曰禁衛營將官來言今日本營軍兵日次私習云矣敢啓傳曰知道
정조 17년
林濟遠啓曰御營廳將官來言今日本廳軍兵日次私習云矣敢啓傳曰知道
정조 17년
傳于林濟遠曰右承旨馳詣南壇木覓左副承旨馳詣三角同副承旨馳詣漢江奉審摘奸以來
정조 17년
林濟遠以壯勇營言啓曰本營哨官依備邊司郞廳例仕滿十五朔六品遷轉事曾有定式矣哨官金鎭億已滿十五朔六品遷轉之意分付銓曹何如傳曰允
정조 17년
林濟遠以御營廳言啓曰來二月初一日景慕宮展拜時依兵曹節目集春營入直軍五十名新營入直千摠申大觀領赴訓鍊都監都領陣該入直哨官姜碩璜率該哨標下軍七名仍直東營入直軍三十名除出入直把摠李仁默率領宮大門外把守而竝待標信出用解嚴後各還本處入直之意敢啓傳曰知道
정조 17년
癸丑二月初一日卯時上詣景慕宮展拜入侍時行左承旨林濟遠右承旨徐榮輔左副承旨金孝建右副承旨李書九同副承旨徐有秉假注書宋知濂鄭文始記注官金良倜記事官徐有聞檢校直提學朴祐源檢校直閣南公轍以次隨駕上具翼善冠衮龍袍乘輿出萬安門由仁政門建陽門出弘化門入逌瞻門詣齋室改具冕服詣神門外執圭入就板位行再拜禮入廟內奉審還詣齋室改具遠遊冠絳紗袍詣尊所省器還就板位南向立省牲後行肄儀上曰守僕擧行駭然事過後科治可也上曰此後肄儀時單唱爲之事分付守僕行禮訖還御齋室少頃乘輿入弘化門明政門永淸門還內諸臣以次退出
정조 17년
都承旨未差行左承旨林濟遠坐右承旨徐榮輔坐左副承旨金孝建坐直右副承旨李書九坐直同副承旨徐有秉坐注書李海淸仕一員未差假注書鄭文始仕直事變假注書鄭馦仕
정조 17년
李書九啓曰大司憲林蓍喆呈辭執義掌令二員持平二員未差監察茶時之意敢啓傳曰知道
정조 17년
傳于徐有秉曰黃海監司入侍
정조 17년
傳于徐有秉曰諸承旨持公事入侍
정조 17년
備忘記黃海監司金方行下直長弓一張長箭一部賜給
정조 17년
林濟遠啓曰吏曹參議尹行任牌不進罷職傳旨今方捧入而判書鄭昌順方在服制中參判丁範祖在外開政命下之後不得擧行何以爲之敢稟傳曰在外及違牌銓官許遞前望單子入之待下批牌招開政
정조 17년
以校理韓光植副校理李東稷李相璜副修撰宋翼孝鄭尙愚牌不進罷職傳旨傳于金孝建曰只推
정조 17년
徐榮輔啓曰今癸丑年京外守令邊將薦擧單子依例捧入而其中應薦不薦人令該曹察推何如傳曰允
정조 17년
金孝建以吏曹言啓曰頃因慶尙監司鄭大容老人狀啓八九十以上人前已壽職者混同錄啓有非法意該道道臣推考事本曹草記批旨內査問該道後更爲指一草記事命下矣卽接慶尙監司鄭大容文移則以本道抄啓之規毋論已受資未受資竝爲擧論已有前例故今番狀聞因前擧行職由於此云此後則一依法典所載朝官之年八十士庶之年九十已受資者更待滿九十及百歲依定式更爲抄啓登聞事知委於該道臣後勿如前混錄之意分付何如傳曰允
정조 17년
林濟遠以禁衛營言啓曰去夜初更量幼學任泰命本營巡邏被捉而係是士子移送秋曹之意敢啓傳曰知道
정조 17년
禁府啓目粘連李仁行所供柳井祚逃入城內之際雖無干涉之事沮遏官差之罪在所難免以此照律何如判付啓雖與疏語逕庭亦不可謂麥浪以公罪勘放爲良如敎
정조 17년
李書九以義禁府言啓曰時囚罪人李仁行議處公事判付內雖與疏語逕庭亦不可謂麥浪以公罪勘放事命下矣取考律文則大明律拒驅追攝人條有曰凡官司差人句攝公事而抗拒者杖八十矣李仁行杖八十以公罪收贖放送何如傳曰允如有功議各減一等可也
정조 17년
癸丑二月初二日辰時上御誠正閣黃海監司入侍時行左承旨林濟遠記事官李海淸洪樂游徐有聞黃海監司金方行以次進伏訖上曰進前可也方行進奏職姓名上曰日前批答略示加勉之意可取者雖有之加勉處亦有之海俗獷悍不可全以柔道爲之須勉剛克之道毋負委寄之意可也方行曰臣受國厚恩曾無絲毫報答又叨蕃臬之重任聖恩愈往愈摰區區感祝實不勝萬萬敢不糜粉殫竭以效一半分對揚之道而顧臣才器百不猶人畢竟僨誤臣所自知尤切悚惶之忱矣命宣諭訖仍命退諸臣以次退出
정조 17년
癸丑二月初二日辰時上御重熙堂諸承旨持公事入侍時右承旨徐榮輔左副承旨金孝建右副承旨李書九同副承旨徐有秉記事官李海淸假注書鄭文始記事官洪樂游徐有聞以次進伏訖榮輔曰卽伏見兵曹參知成鼎鎭行副護軍李寬徵守令薦擧單子則成鼎鎭移職之後疊呈薦單李寬徵旣以軍銜修單又以樞銜更呈一單薦單之疊呈已極未安而又況非見任而冒書樞銜尤極駭然竝從重推考原單勿施使之改修正以入何如上曰一名兩呈之違例成鼎鎭之在政曹者猶且昧然毋論樞銜軍銜如李寬徵者何足責鼎鎭遞差寬徵推考可也出擧條榮輔曰卽伏見古今島僉使張光郁守令邊將薦擧單子前郡守李完基前僉正李海容俱是陞資人而混入於守令薦前五衛將趙崈之名誤書崇字極爲駭然推考何如上曰依爲之出擧條書九曰卽伏見全羅監司權守令薦擧單子年月下只書十字又空一字日字書塡已違格例而空字不塡事欠誠實且不踏印從重推考原單勿施使之改修正上送何如上曰依爲之出擧條有秉曰卽伏見昌城府使具明遠守令薦擧單子則人名職銜俱爲誤書事極駭然推考警責原單勿施使之改修正以入何如上曰依爲之出擧條有秉曰卽伏見行副司直崔守令薦擧單子則軍器寺判官吳在臣書以軍器判官有違格例推考之意仰達矣上曰依爲之出擧條書九曰卽伏見平安監司李秉模忠淸監司李亨元慶尙監司鄭大容江華府留守鄭好仁慶尙左兵使許侙右兵使李健秀忠淸兵使李光燮統制使李潤慶義州府尹趙鎭宅慶州府尹姜彝正淸州牧使李樂培晉州牧使朴宗厚尙州牧使李趾采星州牧使李命杰洪州牧使鄭東愈忠州牧使鄭東閔坡州牧使具埉順興府使許晪巨濟府使柳弘源安東府使金履翼東萊府使尹弼秉金海府使李文喆仁同府使尹衡東三和府使李運昌龍川府使柳光國龜城府使李身敬長湍府使李泰永密陽府使李最源柒谷府使柳鎭赫淸風府使徐簡修冒原府使李汝節靑松府使韓光近蔚山府使李敏亨河東府使李謙會善山府使朴綏源宣川府使鄭學畊寧海府使尹得孚豐德府使康命吉永宗僉使李邦城安興僉使申德就寧城僉使朴守寬龜山僉使黃致郁加德僉使洪愼權南村別將姜碩儁禿用別將崔彭齡等守令邊將薦擧單子則或於年月下書塡日字湖西則邑鎭短銜上添書道名俱爲格例事甚未安竝推考何如上曰似是謬例使然在所釐正勿推勿施使之改修正上送後勿如是之意嚴飭可也出擧條孝建曰卽伏見行司直洪檍右參贊李𡊠行副司直金頤柱金尙集金持默知事徐赫修漢城右尹姜游工曹參判曺允亨行副司直徐有大行訓鍊院都正趙心泰行副護軍趙圭鎭申大顯姜五成李廷老申㬚吳載熙徐有和同知中樞府事李仁康尹行貞禮曹參議李冕膺掌樂正申光河咸鏡監司金憙開城留守李家煥平安兵使柳孝源南兵使許任北兵使崔景岳全羅兵使李壽鵬京畿水使許𣷯全羅右水使金思穆會寧府使趙㠎光州牧使李鼎運吉州牧使金魯直綾州牧使尹耆東羅州牧使李寅燮安邊府使金勉柱甲山府使李儒慶慶源府使朴宗來三水府使李魯述富寧府使徐配修平山府使李鉉重礪山府使金命赫長興府使元永胄長津府使李得駿永興府使朴基豐茂山府使李元植明川府使林懋遠竹山府使趙文彦慶興府使李漢棟仁川府使閔百準德源府使李雲祜端川府使成鎭殷延安府使兪漢敦襄陽府使金孝眞南原府使徐琢修順天府使洪述祖潭陽府使李惟稱茂朱府使趙時淳北靑府使申光祐定平府使韓師貞長城府使朴左源高嶺僉使尹守範臨淄僉使崔誡道古群山僉使徐命漸魚游澗僉使朴師曄上土僉使劉致豪彌助項僉使池得球等守令邊將薦擧單子則或錯書人名或誤署職銜或不踏印信或以日字塡書或尊敬處書以平行或以堂上官及侍從臣混入於守令薦俱違格例極爲未安竝推考警責原單勿施使之改修正以入何如上曰依爲之出擧條命書榻敎曰政官牌招開政仍命退承史以次退出
정조 17년
都承旨未差行左承旨林濟遠坐右承旨徐榮輔坐直左副承旨金孝建坐直右副承旨李書九坐同副承旨徐有秉坐注書李海淸仕一員未差假注書鄭文始仕直事變假注書鄭馦仕
정조 17년
林濟遠啓曰大司憲林蓍喆呈辭執義掌令二員持平二員未差監察茶時之意敢啓傳曰知道
정조 17년
徐有秉啓曰禁衛營將官來言今日本營軍兵日次私習云矣敢啓傳曰知道
정조 17년
徐有秉啓曰御營廳將官來言今日本廳軍兵日次私習云矣敢啓傳曰知道
정조 17년
傳于林濟遠曰左承旨馳詣文廟奉審摘奸以來
정조 17년
傳于李書九曰左副承旨右副承旨入侍
정조 17년
吏曹堂上前望單子入之參判沈煥之參議李冕膺落點
정조 17년
傳于徐榮輔曰政命已至經宿新除授吏曹堂上牌招兩職竝兼殊非近日定式之意參判兼帶泮任許遞
정조 17년
以吏曹參議李冕膺牌不進罷職傳旨傳于徐榮輔曰只推
정조 17년
判尹前望單子入之沈豐之落點
정조 17년
傳于徐榮輔曰亞尹中年老人許遞今日政差出與判尹牌招察任
정조 17년
林濟遠啓曰合辭闕啓事甚未安今日政新除授兩司諸臺竝待下批牌招何如傳曰允
정조 17년
吏曹口傳政事以吳鼎源爲直講尹悌東爲典籍
정조 17년
有政吏批判書鄭昌順服制參判沈煥之進參議李冕膺牌不進左副承旨金孝建進啓曰判書鄭昌順服制參議李冕膺牌不進小臣獨政未安何以爲之敢稟傳曰仍爲之以兪漢謨爲大司諫申馥爲執義李周顯爲司諫洪克浩閔彝顯爲掌令李尙寯柳憲周爲持平徐有泝爲獻納朴命燮李明淵爲正言徐邁修爲右尹閔鍾顯爲知春秋尹行元爲禮曹參議李翊永爲漢城庶尹金履裕爲司宰僉正牟達謙爲肇慶廟令吳泰齊爲北部令鄭謙煥爲尙衣別提朴宗柱爲寧遠郡守司饔主簿單鄭昌耆李毅德爲昭顯墓守衛官學生李發馨贈戶參例兼故通德郞李道天贈左承旨故通德郞李宇量贈司僕正已上前右尹李邦榮三代追贈學生姜福一贈戶參例兼贈持平姜震耆贈左承旨已上前右尹姜游兩代追贈贈兵參李聖洙贈左參贊例兼贈左承旨李必煥贈戶參例兼已上刑曹判書李敬懋兩代追贈
정조 17년
兵批判書李文源進參判金翊休病參議李濟萬入直進參知未差同副承旨徐有秉進同知朱道煥皇甫昞尹世萬副司直趙尙鎭李義弼林道浩副司正鄭文始竝單付
정조 17년
以寧遠郡守望筒傳于徐有秉曰爲其官享雖有差送守令之命而難治之弊邑不可不爲官擇人畿內閑僻邑蔭郡守中相換
정조 17년
寧遠郡守朴宗柱朔寧郡守金思義相換
정조 17년
林濟遠啓曰李仁行杖八十以公罪收贖照律草記批旨內如有功議各減一等事命下矣李仁行無功議云矣敢啓傳曰知道
정조 17년
癸丑二月初三日辰時上御重熙堂左副承旨右副承旨入侍時左副承旨金孝建右副承旨李書九假注書鄭文始記事官洪樂游徐有聞以次進伏訖命書榻敎曰成均館久任郞廳未差之代令該曹口傳差出先參班後謝恩仍命退承史以次退出
정조 17년
行都承旨徐邁修坐行左承旨林濟遠坐行右承旨未差左副承旨徐榮輔奉命出去右副承旨金孝建坐直同副承旨李書九坐直注書李海淸仕直一員未差假注書鄭文始仕事變假注書鄭馦仕
정조 17년
徐榮輔啓曰禁衛營將官來言今日本營軍兵日次私習云矣敢啓傳曰知道
정조 17년
徐邁修啓曰御營廳將官來言今日本廳軍兵日次私習云矣敢啓傳曰知道
정조 17년
以大司諫兪漢謨獻納徐有泝正言朴命燮持平柳憲周牌不進罷職傳旨傳于李書九曰只推
정조 17년
林濟遠啓曰大司憲林蓍喆呈辭執義申馥掌令閔彝顯洪克浩持平李尙寯俱在外持平柳憲周牌不進監察茶時之意敢啓傳曰知道
정조 17년
傳于徐邁修曰諸承旨持公事入侍
정조 17년
徐邁修啓曰明日次對兩司當爲進參除在外外未肅拜呈告人員竝開門牌招何如傳曰允
정조 17년
承旨前望單子入之徐邁修沈晉賢落點
정조 17년
傳于徐邁修曰兵曹堂上中年老人許遞前望單子入之待下批牌招察任
정조 17년
兵曹參判前望單子入之沈晉賢落點
정조 17년
兵曹口傳政事副司果李明淵單付
정조 17년
以江原監司尹師國狀啓橫城縣監之代各別擇差催促下送事傳于徐邁修曰令該曹口傳擇差待下批給馬下送
정조 17년
吏曹口傳政事以張集紹爲橫城縣監
정조 17년
備邊司御史抄啓李肇源鄭東幹李相璜兪漢寓李明淵尹魯東李錫夏
정조 17년
徐榮輔以備邊司言啓曰御史可合人別單書入之意敢啓傳曰知道
정조 17년
傳于徐邁修曰繡衣抄啓中前郡守鄭東幹李肇源副校理李相璜兵曹正郞尹魯東御史治裝
정조 17년
徐邁修以兵曹言啓曰景福宮衛將崔祥麟慶熙宮衛將趙重鉉俱以身病猝重時月之內無望供職呈狀乞遞輪番之任不可久曠竝改差何如傳曰允
정조 17년
徐邁修以都摠府言啓曰今日入直內三廳武兼禁軍及軍兵等當爲中日習射而社稷春享大祭齋戒相値不得爲之之意敢啓傳曰知道
정조 17년
徐邁修以刑曹言啓曰因禁衛營啓辭巡邏被捉人幼學任泰命移送秋曹事命下矣任泰命依更數決笞三十度放送之意敢啓傳曰知道
정조 17년
以江華留守鄭好仁狀啓社稷摩尼嶽神室改建香祝令該曹稟旨下送事傳于徐榮輔曰觀此狀辭萬萬不成說前此守臣之不能致察任其如許者極爲駭然卿則旣覺知有此狀聞依狀請卽爲收改而摩尼祭儀事體何等至重則祭器之傷汚姑無論板櫝膠付之片散云者尤豈成說近年祭官之知而不言亦甚無狀事當一一査勘而謬例必年久循襲而然今姑參酌何待回下卽爲改造祭器祭閣亦卽繕葺竝與社壇修補形止待訖役狀聞則當下送奉審之行以此知悉事回諭
정조 17년
癸丑二月初四日辰時上御誠正閣諸承旨持公事入侍時行左承旨林濟遠右承旨徐榮輔左副承旨金孝建右副承旨李書九同副承旨徐有秉記事官李海淸假注書鄭文始記事官洪樂游徐有聞檢校直閣南公轍以次進伏訖命書傳敎曰近因次對久曠賓廳長鎖當此營賑方張之時籌謨之地未聞民憂之建白殊用紆菀銀臺六房非不知公事少而名之曰持公事入侍日接諸承宣者欲示自强之意此意令廟堂知悉賑事勤慢還民物情差遣繡衣抽栍考察使道伯邑宰知所警念俾有如始之效卽亦目下先務設賑諸道暗行御史亦令今日內抄啓又命書傳敎曰親試在近抄啓文臣中時帶臺職人許遞又命書傳敎曰禮房承旨馳詣社稷奉審摘奸以來又命書傳敎曰同副承旨許遞前望軍子入之與都承旨牌招察任書九曰新除授承旨沈晉賢方在罷散中何以爲之乎上曰敍用可也上敎賤臣曰予於辛壬義理看得嚴重者比諸諸臣當十倍矣御極之初先朝已處分之事斷以追削者專出於闡明義理之本心則大臣亦必知之矣溥潛事旣以爲與辛壬相關則予豈泛忽而壬戌先朝下敎不啻丁寧使後人勿復敢言此事予豈敢不遵守乎壬戌下敎中到底昭晳處予亦不欲畢說故右相初箚之批只以用捨爲言矣及其再箚以義理之不爲辨柝爲言故不得已略以義理之說諭之一依先朝下敎必欲盡其說則惹出一段論議於年久已定之後豈不難乎乙亥闡義昭鑑撰定時于時大臣之論欲以南柳兩相爲源頭溥潛事一體攙及則先朝所敎極爲嚴切屢日脚膳之事宮中至今傳說到今尤何敢議到乎右相之箚旣還送則卿疏亦不可異同須知予本意之嚴於義理而此事之不可輕議可也見今春和日暖何當上來耶竝以此意往傳于金判府仍命退承史以次退出
정조 17년
行都承旨徐邁修坐行左承旨林濟遠坐直右承旨徐榮輔坐左副承旨金孝建坐直右副承旨李書九坐同副承旨李冕膺坐注書李海淸仕直一員未差假注書鄭文始仕事變假注書鄭馦仕
정조 17년
傳于徐邁修曰大臣備局堂上引見
정조 17년
以大司諫兪漢謨正言朴命燮持平柳憲周牌不進罷職傳旨傳于金孝建曰只推
정조 17년
李冕膺啓曰大司憲林蓍喆持平柳憲周牌不進執義申馥掌令閔彝顯洪克浩持平李尙寯俱在外監察茶時之意敢啓傳曰知道
정조 17년
傳于徐邁修曰左副承旨入侍
정조 17년
徐邁修啓曰卽者義禁府都事來言前牧使朴宗甲等今日內議處事命下而判義禁洪良浩身病不來次堂例不得擧行云何以爲之敢稟傳曰判義禁許遞前望單子入之待下批牌招
정조 17년
判義禁前望單子入之洪檍落點
정조 17년
徐邁修啓曰判義禁洪檍牌不進推考傳旨今方捧入而前牧使朴宗甲等議處事命下之後如是違牌事甚未安更卽牌招何如傳曰允
정조 17년
徐邁修以備邊司言啓曰守禦使今方差出而擬望之人乏少以二望書入之意敢啓傳曰知道
정조 17년
備邊司薦望以李文源爲守禦使
정조 17년
傳于徐邁修曰勢難竝兼守禦使李文源兵曹判書之任今姑許遞今日政差出待下批牌招開政仍傳命召
정조 17년
李書九啓曰新除授守禦使李文源時無職名令該曹口傳付軍職何如傳曰允
정조 17년
兵曹口傳政事副司直李文源單付
정조 17년
承旨前望單子入之李冕膺落點
정조 17년
林濟遠啓曰吏曹判書鄭昌順參判沈煥之牌不進推考傳旨今方捧入而開政命下之後如是違牌不得擧行事甚未安判書參判更卽牌招何如傳曰允
정조 17년
林濟遠啓曰吏曹判書鄭昌順參判沈煥之再牌不進推考傳旨今方捧入而開政命下之後連事違召不卽擧行誠極未安所當更請牌招而係是一日三牌何以爲之敢稟傳曰更爲牌招
정조 17년
傳于徐邁修曰該曹佐貳中未肅拜人員許遞以未經參議者擬入
정조 17년
林濟遠以吏曹言啓曰考見平安監司李秉謨褒貶啓本則郭山郡守李益賢以三年窠守令兩次居中其間一中則雖因赦令蕩滌其不治可知依例罷黜何如傳曰允
정조 17년
有政吏批判書鄭昌順牌不進參判沈煥之進參議未差左副承旨金孝建進啓曰判書鄭昌順牌招不進參議未差小臣獨政未安何以爲之敢稟傳曰仍爲之以張至冕爲正言尹光普爲修撰丁範祖爲右尹尹行任爲工曹參議南公徹爲兵曹參知金麟淳爲儀賓都事成雲柱爲健元陵令趙拓壤爲郭山郡守金晦彬爲禮曹佐郞徐在修爲長興庫奉事承文副正字單韓錫仁兼養賢主簿單尹悌東
정조 17년
以兵曹判書望筒傳于徐邁修曰除耆堂及外任衆所共知實故實病以在京無故人更爲受薦擬入
정조 17년
徐邁修以吏批言啓曰侍從臣父年七十人每於歲首抄啓加資而新有應推恩人雖非歲首亦爲抄啓加資事載在法典矣侍從臣父年七十人別單書入之意敢啓傳曰知道
정조 17년
再政以趙宗玹爲兵曹判書申光履爲戶曹參判李鼎德爲兵曹參知柳匡國爲工曹參議幼學李學淵今超通政持平李尙寯父
정조 17년
金孝建以兵曹言啓曰內禁衛將尹範行五衛將廉重鉉俱以身病猝重勢難供職呈狀乞遞衛領軍輪番之任不可久曠竝改差何如傳曰允
정조 17년
以平安監司李秉模狀啓前滿浦僉使李恒林等匿報濫徵之罪令攸司稟處事傳于李書九曰今日開坐時一體捧供
정조 17년
刑曹啓目罪人黃龍瑞御寶僞造事更推云云箇箇承款依例結案取招後稟處其餘買帖人等從輕重勘處何如判付啓分是從依啓聞勘處爲良如敎